กนง.สิ้นมนต์ขลัง ชี้นำดอกเบี้ยไม่ได้
นายแบงก์ระบุนโยบายการเงินของแบงก์ชาติไร้ผลในการชี้นำทิศทางดอกเบี้ยในระบบ
6 ก.ย. 2555

นายแบงก์ระบุนโยบายการเงินของแบงก์ชาติไร้ผลในการชี้นำทิศทางดอกเบี้ยในระบบ
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า การพิจารณาดอกเบี้ยของธนาคารพาณิชย์ขณะนี้แทบจะไม่เกี่ยวข้องกับการพิจารณาดอกเบี้ย คณะกรรมการนโยบายการเงิน (กนง.) ที่มีมติคงดอกเบี้ยไว้ที่ 3% แต่เป็นการพิจารณาตามการแข่งขันในตลาด จึงเห็นการออกผลิตภัณฑ์เงินฝากดอกเบี้ยสูงพิเศษต่อเนื่อง ผลิตภัณฑ์ประเภทนี้มีการแข่งขันสูงมาก 
ดังนั้น แม้ กนง.จะมีมติคงดอกเบี้ย หรือมีมติให้ลดดอกเบี้ยก็ไม่มีผลชี้นำตลาด
“ตอนนี้เงินฝากส่วนใหญ่ย้ายไปอยู่กับเงินฝากดอกเบี้ยสูงพิเศษจำนวนมาก ธนาคารหันมาสู้เงินฝากประเภทนี้ และยังจะเห็นการแข่งขันอยู่ ส่วนดอกเบี้ยเงินกู้ยังไม่มีความจำเป็นต้องปรับขึ้น อยู่ในระดับที่ธนาคารรับได้” นางกรรณิกา กล่าว
ด้านนายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า การคงดอกเบี้ยนโยบายไว้ที่ 3% ของ กนง.เป็นเรื่องที่อยู่ในความคาดหมายอยู่แล้ว เชื่อว่าเสียงส่วนใหญ่อาจต้องการเก็บกระสุนไว้ใช้ในยามวิกฤตสุกงอมกว่านี้
ขณะเดียวกันเสียงอีกส่วนอาจให้น้ำหนักไปที่ภาคการส่งออก ซึ่งปัจจุบันเติบโตติดลบถึง 4% แล้วเมื่อเทียบกับต้นปี จึงควรลดดอกเบี้ยเพื่อกระตุ้นเศรษฐกิจทันที และคาดว่าวิกฤตยูโรโซนจะเป็นแรงกดดันต่อนโยบายดอกเบี้ยไทยไปอีก 3-6 เดือน ซึ่งหากวิกฤตทวีความรุนแรงขึ้น ก็มีโอกาสที่ กนง. จะลดดอกเบี้ยลง 1%